CELEX: C2007/183/26
Language: el
Date: 2007-08-04 00:00:00
Title: Υπόθεση C-170/07: Προσφυγή της 30ής Μαρτίου 2007 — Επιτροπή των Ευρωπαϊκών Κοινοτήτων κατά Πολωνίας

4.8.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 183/16
            
         Προσφυγή της 30ής Μαρτίου 2007 — Επιτροπή των Ευρωπαϊκών Κοινοτήτων κατά Πολωνίας
   (Υπόθεση C-170/07)
   (2007/C 183/26)
   Γλώσσα διαδικασίας: η πολωνική
   Διάδικοι
   
      Προσφεύγουσα: Επιτροπή των Ευρωπαϊκών Κοινοτήτων (εκπρόσωποι: J. Hottiaux και K. Herrmann)
   
      Καθής: Δημοκρατία της Πολωνίας
   Αιτήματα της προσφεύγουσας
   Η προσφεύγουσα ζητεί από το Δικαστήριο:
   
               —
            
            
               να αναγνωρίσει ότι η Δημοκρατία της Πολωνίας, επιβάλλοντας για τα εισαγόμενα μεταχειρισμένα αυτοκίνητα την υποχρέωση τεχνικού ελέγχου πριν από την ταξινόμησή τους, ενώ η υποχρέωση αυτή δεν ισχύει για τα εγχώρια οχήματα που έχουν τα ίδια χαρακτηριστικά, παρέβη τις υποχρεώσεις που υπέχει από το άρθρο 28 ΕΚ,
            
         
               —
            
            
               να καταδικάσει τη Δημοκρατία της Πολωνίας στα δικαστικά έξοδα.
            
         Ισχυρισμοί και κύρια επιχειρήματα
   Το άρθρο 28 ΕΚ απαγορεύει τους ποσοτικούς περιορισμούς των εισαγωγών καθώς και κάθε μέτρο ισοδύναμου αποτελέσματος μεταξύ των κρατών μελών. Σύμφωνα με τη νομολογία του Δικαστηρίου, εφόσον δεν υπάρχει εναρμόνιση, «ως μέτρο ισοδύναμου αποτελέσματος προς ποσοτικό περιορισμό θεωρείται κάθε εμπορική ρύθμιση των κρατών μελών που είναι ικανή να παρεμποδίσει άμεσα ή έμμεσα, πραγματικά ή δυνητικά, το ενδοκοινοτικό εμπόριο».
   Τα μέτρα ισοδύναμου αποτελέσματος προς ποσοτικό περιορισμό αντιβαίνουν στο άρθρο 28 ΕΚ, εφόσον δεν συντρέχει δικαιολογητικός λόγος κατά το άρθρο 30 ΕΚ ή, σύμφωνα με τη νομολογία του Δικαστηρίου, επιτακτικός λόγος δημοσίου συμφέροντος.
   Η Επιτροπή ισχυρίζεται ότι ο πολωνικός νόμος οδικής κυκλοφορίας (Prawo o ruchu drogowym) προβλέπει την υποχρεωτική διεξαγωγή τεχνικού ελέγχου πριν από την πρώτη ταξινόμηση των οχημάτων στην Πολωνία. Δεδομένου ότι τα καινούρια αυτοκίνητα απαλλάσσονται από την υποχρέωση αυτή, ο υποχρεωτικός τεχνικός έλεγχος πριν από την ταξινόμηση του οχήματος στην Πολωνία ισχύει στην πράξη μόνο για τα μεταχειρισμένα οχήματα που εισάγονται από τα άλλα κράτη μέλη. Κατά συνέπεια, η υποχρέωση αυτή αποτελεί μέτρο που δημιουργεί διακρίσεις σε βάρος των εισαγόμενων από άλλα κράτη μέλη οχημάτων έναντι των εγχώριων οχημάτων. Επιπλέον, οι πολωνικές αρχές εισπράττουν, για τη διεξαγωγή του τεχνικού ελέγχου, σημαντικό τέλος, το οποίο είναι σχεδόν διπλάσιο από το τέλος που καταβάλλεται κατά τους περιοδικούς ελέγχους των ημεδαπών οχημάτων της ίδιας κατηγορίας. Η Επιτροπή φρονεί ότι οι πολωνικές αρχές δεν προέβαλαν καμία βάσιμη αιτιολογία για τη διαφορά αυτή. Κατά πάγια νομολογία, οι εθνικές διατάξεις που επιβάλλουν πρόσθετα έξοδα στα εισαγόμενα εμπορεύματα σε σχέση με τα ομοειδή εγχώρια εμπορεύματα συνιστούν εμπόδιο στο ενδοκοινοτικό εμπόριο κατά την έννοια του άρθρου 28 ΕΚ.
   Κατά την Επιτροπή, το κράτος μέλος πρέπει, για να δικαιολογήσει το σχετικό μέτρο, να αποδείξει ότι είναι αναγκαίο και τελεί σε αναλογία προς τον επιδιωκόμενο σκοπό. Κατά το άρθρο 30 ΕΚ, το εν λόγω μέτρο δεν πρέπει να αποτελεί μέσο αυθαίρετων διακρίσεων ούτε συγκαλυμμένο περιορισμό του εμπορίου μεταξύ των κρατών μελών.
   Με βάση τα δεδομένα αυτά, η Επιτροπή φρονεί ότι το γεγονός ότι το όχημα κυκλοφορούσε στις δημόσιες οδούς μετά τον τελευταίο τεχνικό του έλεγχο ενδέχεται να δικαιολογεί, προς διασφάλιση της προστασίας της υγείας και της ζωής των ανθρώπων, τη διεξαγωγή ελέγχου κατά την ταξινόμηση του οχήματος, ώστε να διαπιστωθεί ότι το όχημα δεν έχει υποστεί ατύχημα και ότι βρίσκεται σε καλή κατάσταση από τεχνική άποψη. Τα κράτη μέλη μπορούν συνεπώς να επιβάλλουν τη διεξαγωγή τεχνικού ελέγχου πριν από την ταξινόμηση των οχημάτων, υπό την προϋπόθεση όμως ότι η επιβολή της υποχρέωσης αυτής δεν αποτελεί αυθαίρετη διάκριση, δηλαδή ότι αφορά τόσο τα εισαγόμενα από άλλα κράτη μέλη οχήματα όσο και τα εγχώρια οχήματα που έχουν τα ίδια χαρακτηριστικά. Αν οι διατάξεις της εθνικής νομοθεσίας δεν προβλέπουν τεχνικό έλεγχο για τα εγχώρια οχήματα που πρόκειται να ταξινομηθούν και έχουν τα ίδια χαρακτηριστικά με τα εισαγόμενα από άλλα κράτη μέλη οχήματα, τότε οι διατάξεις αυτές συνιστούν αυθαίρετη διάκριση.
   Εξάλλου, για τις πολωνικές διατάξεις που περιορίζουν το ενδοκοινοτικό εμπόριο δεν μπορεί να ισχύσει ως δικαιολογητικός λόγος, κατά την Επιτροπή, η προστασία της υγείας και της ζωής των ανθρώπων, διότι οι διατάξεις αυτές δεν ανταποκρίνονται στα κριτήρια της αναγκαιότητας και της αναλογικότητας.
   Πρώτον, όταν ένα όχημα έχει υποβληθεί σε τεχνικό έλεγχο σε ένα κράτος μέλος, όλα τα κράτη μέλη είναι υποχρεωμένα, βάσει της αρχής της ισοδυναμίας και της αμοιβαίας αναγνώρισης, η οποία απορρέει από το άρθρο 3, παράγραφος 2, της οδηγίας 96/96/ΕΚ του Συμβουλίου, να αναγνωρίζουν το αποδεικτικό που έχει εκδοθεί συναφώς, σαν να το είχαν εκδώσει τα ίδια. Οι πολωνικές αρχές δεν μπορούν να προβάλλουν το επιχείρημα ότι οι περιοδικοί τεχνικοί έλεγχοι που διεξάγονται στα άλλα κράτη μέλη είναι ανίσχυροι. Η μνεία της διαγραφής του οχήματος, η οποία περιέχεται στα έγγραφα ταξινόμησης, δεν επισύρει το ανίσχυρο όλων των τεχνικών ελέγχων και λοιπών αποδεικτικών της τεχνικής κατάστασης του οχήματος, δεδομένου μάλιστα ότι η διαγραφή του οχήματος δεν έχει καμία σχέση με την τεχνική κατάστασή του. Δεύτερον, ο επιλεκτικός έλεγχος θα τελούσε περισσότερο σε αναλογία προς τον σκοπό της προστασίας της οδικής ασφάλειας, εφόσον διεξαγόταν μόνο σε σχέση με τα εισαγόμενα από άλλα κράτη μέλη οχήματα για τα οποία τεκμαίρεται βάσιμα ότι συνιστούν κίνδυνο για την οδική ασφάλεια ή για το περιβάλλον. Τρίτον, η Επιτροπή αντικρούει το επιχείρημα της Πολωνικής Κυβέρνησης ότι οι τεχνικοί έλεγχοι είναι αναγκαίοι για την εξατομίκευση των οχημάτων και γι την καταπολέμηση της εγκληματικότητας. Δεν χρειάζεται κανείς ειδικός τεχνικός έλεγχος, το κόστος του οποίου να είναι σχεδόν διπλάσιο από το τέλος που καταβάλλεται κατά τους περιοδικούς ελέγχους των οχημάτων, για να προσδιορίζονται η κατηγορία, η υποκατηγορία, ο προορισμός ή το είδος του οχήματος. Τα στοιχεία αυτά περιέχονται συνήθως στα έγγραφα του οχήματος που υποβάλλονται στις αρμόδιες για τις ταξινομήσεις πολωνικές αρχές. Τέταρτον, η Επιτροπή απορρίπτει τον ισχυρισμό των πολωνικών αρχών σχετικά με τη Συμφωνία της Βιέννης. Η μη ύπαρξη αντίστοιχων διεθνών ρυθμίσεων δεν έχει συνέπειες για τις υποχρεώσεις που υπέχει η Δημοκρατία της Πολωνίας έναντι της Κοινότητας.